Lietuvos Respublikos švietimo ir mokslo ministerija

|  |
| --- |
| **TIKSLINIŲ IŠMOKŲ NEĮGALIESIEMS, STUDIJUOJANTIEMS AUKŠTOSIOSE MOKYKLOSE,**  **FIKSUOTOJO ĮKAINIO NUSTATYMO PAGRINDIMAS** |

2015-09-16

**I. ĮVADAS**

Tikslinių išmokų neįgaliesiems, studijuojantiems aukštosiose mokyklose, fiksuotojo įkainio dydžio apskaičiavimo analizė (toliau – Analizė) atliekama vadovaujantis Lietuvos Respublikos Vyriausybės 2006 m. rugpjūčio 29 d. nutarimu Nr. 831 patvirtintu Finansinės pagalbos priemonių teikimo neįgaliesiems, studijuojantiems aukštosiose mokyklose, tvarkos aprašu (toliau – Finansinės pagalbos priemonių teikimo aprašas).

Analizė atliekama, siekiant sumažinti administracinę naštą projektų vykdytojams, deklaruojantiems iš Europos Sąjungos struktūrinių fondų bendrai finansuojamų projektų įgyvendinimo metu patiriamas tikslinių išmokų neįgaliesiems, studijuojantiems aukštosiose mokyklose, išlaidas. Taikant fiksuotąjį dydį, pareiškėjams bus lengviau planuoti išlaidas, o projektų vykdytojams – paprasčiau atsiskaityti už projekto lėšų panaudojimą.

Nustatytus fiksuotuosius dydžius planuojama taikyti apmokant tikslinių išmokų neįgaliesiems, studijuojantiems aukštosiose mokyklose, išlaidas 2014–2020 metų Europos Sąjungos fondų investicijų veiksmų programavimo 9 prioriteto „Visuomenės švietimas ir žmogiškųjų išteklių potencialo didinimas“ 09.3.1-ESFA-V-708 priemonės „Studijų prieinamumo didinimas“ veikloje – socialinės ir finansinės paskatos bei pagalba studentams iš socialiai jautrių, socialinės atskirties, mažai atstovaujamų grupių.

Analizę atliko Lietuvos Respublikos švietimo ir mokslo ministerija, nustatytus fiksuotuosius dydžius gali taikyti institucijos, turinčios leidimą vykdyti studijas ir su studijomis susijusią veiklą turinčių Lietuvoje veikiančių aukštųjų mokyklų ir užsienio aukštųjų mokyklų filialai.

Analizėje vartojamos sąvokos:

**Tikslinė išmoka studijų prieinamumui gerinti** – finansinės pagalbos priemonė socialiai jautrių, socialinės atskirties ir mažai atstovaujamų grupių studentams, skirta iš dalies padengti išlaidas, atsirandančias dėl specialiųjų poreikių.

**Socialiai jautrių, socialinės atskirties ir mažai atstovaujamų grupių studentai** – neįgalūs studentai, turintys specialiųjų poreikių, kurie lemia mokymosi sunkumus.

**Studentas** – asmuo, studijuojantis aukštojoje mokykloje pagal studijų programą arba doktorantūroje.

**Neįgalus studentas** – asmuo, kuriam teisės aktų nustatyta tvarka nustatytas sunkus ar vidutinis neįgalumo lygis arba 45 procentų ir mažesnis darbingumo lygis ir (arba) specialiųjų poreikių lygis.

**Specialusis poreikis** – specialiosios pagalbos reikmė studijų proceso metu, atsirandanti dėl asmens įgimtų ar įgytų ilgalaikių sveikatos sutrikimų (neįgalumo ar darbingumo netekimo) ir lemianti mokymosi sunkumus.

**Projektas** – iš Europos Sąjungos struktūrinių fondų lėšų bendrai finansuojamas projektas, kaip jis apibrėžtas Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą, taisyklių (toliau – Taisyklės), patvirtintų Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, 2.27 punkte.

**Įgyvendinančioji institucija** – tarpinė institucija, atliekanti Taisyklėse 9 punkte nustatytas funkcijas.

**II. TEISĖS AKTŲ ANALIZĖ**

Analizė atlikta vadovaujantis Finansinės pagalbos priemonių teikimo aprašu, kurio paskutinis pakeitimas patvirtintas Lietuvos Respublikos Vyriausybės 2011 m. liepos 13 d. nutarimu Nr. 879 „Dėl Lietuvos Respublikos Vyriausybės 2006 m. rugpjūčio 29 d. nutarimo Nr. 831 "Dėl Finansinės pagalbos priemonių teikimo neįgaliesiems, studijuojantiems aukštosiose mokyklose, tvarkos aprašo patvirtinimo" pakeitimo“, kuris reglamentuoja finansinės pagalbos neįgaliesiems, studijuojantiems aukštosiose mokyklose, skyrimą ir atsiskaitymą už gautą lėšų panaudojimą.

Lietuvos Respublikos švietimo ir mokslo ministerija, vadovaudamasi Finansinės pagalbos priemonių teikimo aprašu, 2011 m. rugsėjo 12 d. Lietuvos Respublikos švietimo ir mokslo ministro įsakymu Nr. V-1666 patvirtino Tikslinių išmokų neįgaliesiems, studijuojantiems aukštosiose mokyklose, skyrimo tvarkos aprašą (toliau – Išmokų skyrimo tvarkos aprašas), kurio paskutinis pakeitimas patvirtintas 2013 m. gegužės 27 d. Lietuvos Respublikos švietimo ir mokslo ministro įsakymu Nr. V-447 „Dėl Lietuvos Respublikos švietimo ir mokslo ministro 2011 m. rugsėjo 12 d. įsakymo Nr. V-1666 „Dėl Tikslinių išmokų neįgaliesiems, studijuojantiems aukštosiose mokyklose, skyrimo tvarkos aprašo patvirtinimo“ pakeitimo“. Išmokų skyrimo tvarkos aprašas reglamentuoja leidimą vykdyti studijas ir su studijomis susijusią veiklą turinčių Lietuvoje veikiančių aukštųjų mokyklų ir užsienio aukštųjų mokyklų filialų neįgaliesiems studentams studijų prieinamumui didinti skiriamų tikslinių išmokų dydį, tikslinių išmokų skyrimo ir administravimo procedūras, tikslinių išmokų išmokėjimo tvarką.

Studijų prieinamumui didinti skirtos tikslinės išmokos neįgaliesiems, studijuojantiems aukštosiose mokyklose, fiksuotasis dydis Europos Sąjungos struktūrinių fondų lėšomis finansuojamuose projektuose bus taikomas toks, koks nustatytas nagrinėjamuose teisės aktuose: Finansinės pagalbos priemonių teikimo aprašo 5¹ punkte bei Išmokų skyrimo tvarkos aprašo 6 punkte – 4 bazinės socialinės išmokos[[1]](#footnote-1) dydžiai per mėnesį, t. y. 152 eurai per mėnesį asmeniui. Taip pat bus taikomos ir kitos sąlygos, nustatytos Išmokų skyrimo tvarkos apraše.

Finansinės pagalbos priemonių teikimo aprašo 5¹ punkte nustatyta, kad tikslinė išmoka studijų prieinamumui didinti skiriama iš Švietimo ir mokslo ministerijai skirtų Europos Sąjungos struktūrinių fondų asignavimų.

**III. TEISĖS AKTU NUSTATYTI FIKSUOTIEJI DYDŽIAI**

Analizės metu nustatytas tikslinių išmokų neįgaliesiems, studijuojantiems aukštosiose mokyklose, fiksuotasis įkainis – 152 eurai per mėnesį asmeniui – bus taikomas finansuoti studijų prieinamumui didinti skiriamoms tikslinėms išmokoms neįgaliesiems, studijuojantiems aukštosiose mokyklose.

**IV. TEISĖS AKTU NUSTATYTŲ FIKSUOTŲJŲ DYDŽIŲ TAIKYMAS**

Projekto išlaidoms, kurios apmokamos taikant šioje teisės akto analizėje nustatytus fiksuotųjų įkainių dydžius, pagrįsti projekto vykdytojas su mokėjimo prašymu turi pateikti su Įgyvendinančiąja institucija suderintą suvestinę pažymą, kurią projekto vykdytojas turi parengti pagal rodiklio pasiekimui pateikiamą apskaitos dokumentą. Į suvestinę pažymą gali būti įtraukiami tik tie asmenys, kurie atitinka Finansinės pagalbos priemonių teikimo apraše finansinę pagalbą galintiems gauti asmenims nustatytas sąlygas. Fiksuotojo dydžio taikymo sąlygos nustatytos ir Išmokų skyrimo tvarkos apraše.

Nustatyti fiksuotųjų įkainių dydžiai yra maksimalūs. Pareiškėjas, teikdamas paraišką dėl projekto finansavimo, gali nusimatyti mažesnius įkainius.

Tikslinių išmokų neįgaliesiems, studijuojantiems aukštosiose mokyklose, fiksuotųjų dydžių analizė turėtų būti atnaujinama kiekvieną kartą, kai keičiasi Finansinės pagalbos priemonių teikimo ir Išmokų skyrimo tvarkos aprašai bei Lietuvos Respublikos Vyriausybės tvirtinamas bazinės socialinės išmokos dydis. Projektų vykdytojai pasikeitusius dydžius turi taikyti nuo atitinkamo teisės akto pakeitimo įsigaliojimo dienos

1. Bazinės socialinės išmokos dydis 38 Eur patvirtintas Lietuvos Respublikos Vyriausybės 2014 m. rugsėjo 10 d. nutarimu Nr. 924 „Dėl bazinės socialinės išmokos dydžio patvirtinimo“ [↑](#footnote-ref-1)